钦定古今图书集成/明伦汇编/闺媛典/第342卷 > 逆旅新妇
## 钦定古今图书集成/明伦汇编/闺媛典/第342卷 > 逆旅新妇

按《剧谈录》：“咸通中，有左军张季弘，勇而多力。尝雨中
经胜业坊，遇泥泞深隘，有村人驱驴负薪而至，适当
其道，季弘怒之，因捉驴四足掷过水渠数步，观者无
不惊骇。后供奉襄州，暮泊商山逆旅，逆旅有老媪，谓
其子曰：‘恶人将归矣，速令备办茶饭，勿令喧噪’。既而
愁闷吁叹，咸有所惧。季弘问之，媪曰：‘有新妇悖恶，制
之不可’。”季弘曰：“向来见媪，忧恐不知何事。若是新妇，
岂不能共语？”媪曰：“客未知细新妇壮勇无敌，众皆畏
惧，遂至于此。”季弘笑曰：“其他则非某所知。若言壮勇，
当为主人除之。”母与子遽叩头曰：“若此，则母子无患
矣。虽然，穷阙当为酬赠。”顷之，邻伍乡社悉来观视。日
暮，妇人负束薪而归，状貌亦无他异。逆旅后囿有盘
石，季弘坐其上，置骡鞭于侧，召而谓曰：“汝是主人新
妇，我在长安城即闻汝有气力，不伏承事阿家，岂敢
如此。”新妇拜季弘曰：“乞押衙勿草草，容新妇分雪，新
妇不敢不承事阿家，自是大人憎嫌新妇。”其媪在旁
谓曰：“汝勿向客前妄有词理。”新妇因言曰：“只如某年
月日如此事，岂是新妇不是？”每言一事，引手于季弘
所坐石上，以中指画之，随手作痕，深可一寸。季弘汗
落神骇，但言道理不错，阖扉假寝，伺晨而发。及回问
之，新妇已他适矣。